Det begyndte så småt at drysse hvidt over Nordjylland allerede mandag. Og i løbet af natten til tirsdag har kommunerne haft travlt med at salte vejene, mens snevejret tog til og nu også fortsætter tirsdag morgen. Derfor opfordrer Nordjyllands Politi på Twitter til, at man kører forsigtigt og sænker farten, når man bevæger sig ud i morgentrafikken. Sneen gør nemlig vejbanerne glatte og kan mange steder fyge sammen til små driver på vejene. Saltsprederne kører også stadig flere steder i landsdelen. Så vær forsigtig. Tidligt tirsdag morgen har Nordjyllands Politi heldigvis ikke modtaget nogen anmeldelser om bilister, der er blevet overrasket af det glatte føre og er kørt galt.

Opsummering:
Efter nattens snevejr og saltspredning opforer Nordjyllands Politi nu til, at man kører forsigtigt og sænker farten.